[{"text_idx": "#000002", "text": "Mae'r amser yna o'r flwyddyn wedi cyrraedd. Union flwyddyn ers y cofnod cyfatebol llynnedd (cyd-ddigwyddiad llwyr), mae'n bryd bwrw golwg yn o\u0302l ar rai o uchafbwyntiau'r tymor seiclo proffesiynol."}, {"text_idx": "#000003", "text": "Er y daeth achosion o Covid-19 ar draws ambell i ras ar draws y flwyddyn - cwpl o achosion yn y Giro, tipyn yn y Vuelta ac ambell un uchel ei broffil adeg y clasuron - roedd hi'n flwyddyn fwy neu lai yn llawn, fwy neu lai'n arferol."}, {"text_idx": "#000004", "text": "A do, mi gafwyd rasio arbennig drwyddi draw. Efallai'n bod ni ers y clo mawr wedi dod i arfer a\u0302 rasio mwy gwyllt a chyffrous, ond eto doedd dim byd fyddai wedi gallu'n paratoi ni ar gyfer y rhialtwch a gafwyd o bryd i'w gilydd."}, {"text_idx": "#000005", "text": "Felly, heb oedi ymhellach, dyma fwrw golwg dros beth oedd - yn fy marn i - yn bedwar prif uchafbwynt o'r tymor, cyn mynd ati i goroni reidiwr y flwyddyn, a'n cloi gydag ambell un o'ch uchafbwyntiau chi."}, {"text_idx": "#000007", "text": "Mae'n rhaid dechrau gyda'r un amlwg; y Tour de France gorau ers tro. Cymaint o bethau y gallwn i so\u0302n amdanyn'hw, ond bron nad yw geiriau'n gwneud cyfiawnder a\u0302'r dair wythnos a gafwyd. Tour wnaeth wireddu rhai o'r cliche\u0301s mwyaf amlwg - camp i dimau sy'n cael ei ennill gan unigolion, y reidiwr cryfaf sydd wastad yn ennill y Tour de France - ond ar yr un pryd yn creu cyffro nas gwelwyd ers amser. Cymaint o elfennau'n dod ynghyd, cymaint o straeon bychain yn rhan o bob cymal yn ychwanegu at blethwaith arbennig y ras, emosiwn cyd-reidwyr Vingegaard... hynny heb so\u0302n am y cymal gwallgof i'r Col du Granon. Ewch i ddarllen y cofnod blaenorol am y cymal Hautacam am fwy o gig ar yr asgwrn: "}, {"text_idx": "#000008", "text": "Mae'r ddau uchafbwynt nesaf yn ymwneud a\u0302 thorri tir newydd. Cafwyd wythnos o seiclo penigamp i nodi dechrau newydd i seiclo menywod gyda newydd-ddyfodiad y Tour de France Femmes. Roedd y rasio'n danllyd, y straeon yn gofiadwy - ond y potensial am fwy sy'n cynnau cyffro yn rhywun. Y gobaith mai dyma'r dechrau'n unig. Ac o'r dechrau'n deg, mae 'na ymbellhau o fformat ras y dynion, sy'n beth da yn fy marn i. Fy hoff gymal? Buddugoliaeth Cecilie Uttrup Ludwig ar gymal 3. Damweiniau lu ar ddiwrnod ofnadwy i'r ti\u0302m y diwrnod blaenorol, ac ysbryd o wytnwch yn ei phweru i fuddugoliaeth fwya'i gyrfa o flaen Marianne Vos. Ac wrth gwrs, fel sy'n ddisgwyliedig ganddi, roedd y cyfweliad wedi'r ras werth ei gweld hefyd."}, {"text_idx": "#000010", "text": "Stori arall fydd yn sicr yn torri tir newydd. Arwr, seren mewn hyfforddiant. Reidiwr fydd yn eicon i genedlaethau o seiclwyr yn ei famwlad Eritrea ac yn ehangach ar gyfandir Affrica. Reidiwr sy'n torri cylched traddodiad gwyn, breintiedig y byd seiclo, ac yn rhoi gobaith bod llwybr i newid er gwell yn bosibl i'r gamp. Ar o\u0302l dechrau addawol i'r tymor, daeth yr Affricanwr cyntaf i ennill un o glasuron Gwlad Belg, a hynny yn Gent-Wevelgem (darllennwch fwy am hynny yn fan hyn: Wedyn, aeth ymlaen i orffen yn y pump uchaf bum gwaith yn naw cymal cyntaf y Giro d'Italia, ei Grand Tour cyntaf, cyn coroni hynny a\u0302 buddugoliaeth ar gymal 10 - yr Affricanwr croenddu cyntaf i ennill cymal mewn Grand Tour. Daeth y cyfan i ben disymwth wedi hynny, wedi iddo orfod gadael y ras gydag anaf i'w lygad gafodd gyda chorcyn y botel siampe\u0302n ar y podiwm. Sbarc mewn Giro oedd fel arall yn ddigon llwm."}, {"text_idx": "#000012", "text": "Mi wnes i hoffi Trydariad Jens Dekker adeg Pencampwriaethau'r Byd Wollongong yn fawr. Roedd yn ymwneud a\u0302'r ffaith fod De Cymru Newydd wedi'i henwi oherwydd ei bod wedi'i choncro gan y Cymry ifanc wnaeth bron iawn wneud clean sweep o'r teitlau ieuenctid ym Mhencampwriaethau'r Byd. Ie, y BYD! Ganol wythnos, aeth Zoe Ba\u0308ckstedt, yn enedigol o Bontyclun, a Josh Tarling, yn enedigol o Aberaeron, a\u0302 theitl yr un yn y ras yn erbyn y cloc, cyn i Ba\u0308ckstedt, ar achlysur ei phenblwydd yn ddeunaw, fynd a\u0302'r ras ffordd ar y dydd Sadwrn hefyd. Y penawdau rhyngwladol yn glir yn eu rhethreg; 'Welsh youngsters on top of the world down under' a 'Welsh teenagers becoming next cycling stars'. Ond mae'n arw iawn gen i na wnaethpwyd mwy o sylw ar y pryd yn y cyfryngau Cymreig. Naill ffordd neu'r llall, gyda Ba\u0308ckstedt wedi arwyddo gydag EF-Tibco ar gyfer y flwyddyn nesaf, a Tarling ar ei ffordd i'r Ineos Grenadiers, mae dyfodol disglair o'u blaenau, ac mae'n bur debyg y clywn ni lawer mwy amdanyn'hw."}, {"text_idx": "#000013", "text": "Fel sy'n dod i'r amlwg yn y llun hwn, mae gwytnwch ac urddas Annemiek van Vleuten yn ddi-amheuaeth, ac yn ddi-hafal. Ym Mhencampwriaethau'r Byd, torrodd ei phen-elin yn y ras yn erbyn y cloc, ond aeth ymlaen i ennill y ras ffordd ddiwrnodau'n ddiweddarch beth bynnag, a hynny gydag ymosodiad hwyr ag elfen o'r annisgwyl yn allweddol. Camp a hanner. Mae hi felly'n medru gwisgo crys yr enfys ar ei hysgwyddau yn nhymor olaf ei gyrfa, yn goron ar ei gyrfa. Roedd y fuddugoliaeth honno'n goron ar dymor arbennig arall i'r Isalmaenes. Enillodd y dair brif ras aml-gymal - y Giro Donne, y Tour de France Femmes a'r Challenge La Vuelta; dwy glasur yn Lie\u0300ge ac Omloop; ar ben gorffen ar y podiwm sawl gwaith. Un peth sy'n sicr; bydd enw Annemiek van Vleuten yn ymddangos yn fynych iawn yn llyfrau hanes seiclo menywod."}, {"text_idx": "#000014", "text": "Hon oedd tymor Remco Evenepoel. Mae'i enw wedi'i grybwyll lawer tro ers ambell i flwyddyn bellach fel 'seren newydd nesaf' y byd seiclo, hyd yn oed fel yr 'Eddy Merckx newydd'. Er ei fod o wastad wedi ymbellhau o unrhyw gysylltiad a\u0302'i gyd-wladwr ystyrir y seiclwr gorau erioed, does dim pwynt gwadu'r paralels y medrir eu tynnu rhwng y ddau. Ymosodiadau beiddgar o hirbell, arddull o rasio di-droi'n-o\u0302l. Roedd o'n gystadleuol yn y rasys wythnos a'r rasys undydd yn hanner cyntaf y tymor - gan gynnwys ennill y Tour of Norway, y Volta ao Algarve a Lie\u0300ge-Bastogne-Lie\u0300ge - ond mi ddatblygodd yn fwystfil gwahanol yn ail hanner y tymor. Cafwyd perfformid meddiannol ganddo i ennill y Vuelta, ei fuddugoliaeth Grand Tour gyntaf, cyn ymosodiad hirbell hurt bost i ennill Pencampwriaethau'r Byd mewn modd hollol rwydd. Edrychwn ymlaen at weld beth fydd ganddo i'w gynnig yn y flwyddyn i ddod yn lifrai'r enfys."}, {"text_idx": "#000015", "text": "Diolch i'r rhai ohonoch chi sydd wedi cysylltu a\u0302'ch uchafbwyntiau personol chi o'r tymor seiclo a fu. Dyma ddetholiad:"}]